དེ་ཡང་ཐག་པ་འདོམས་གཉིས་ཡོད་པ་ཙམ་ཞིག་ཉིས་ལྟེབ་དང་སུམ་ལྟེབ་བྱས་ནས་སྦྲ་གཡས་གཡོན་གཉིས་སྦྲེལ་བྱེད་ཀྱི་གདང་བུ་ཞིག་སྟེ་དེ་ལ་ཟུང་ང་ཞེས་ཟེར་ལ།དེ་ནི་སྦྲའི་ཁ་མཚམས་ནས་ནང་དུ་ཅུང་ཙམ་རྩེབས་པའི་ཚུལ་དུ་ཡོད།དེའི་སྣེ་མོར་ཤིང་གི་ཆ་རུ་དྲངས་ནས་ཁྱུང་རྐང་ལྟ་བུར་བྱས་ཏེ་དེ་ལ་ཆོན་ཐག་རྣམས་བཏགས་ནས་སྦྲ་ཡི་ཆོན་མིག་ནང་ནས་ཕྱིར་འཐེན་པ་དང་ཆོན་ཐག་ལ་ཡང་ཆོན་ཆེན་དང་ཆོན་ཆུང་གཉིས་ཡོད།སྦྲའི་ཀླད་འགེབས་བྱེད་ཀྱི་མཐོངས་གཡོག་རེ་ལྡེ་སྲབ་མོ་ཞིག་སྟེ་དེ་ལ་ཁ་ཚུབ་ཟེར་ཞིང་དེ་ལ་ཡང་མཐོངས་ཐིག་ཟེར་བའི་ཐ་གུ་ཞིག་བཏགས་ཏེ་ཁ་ཚུབ་འགེབས་པ་དང་ཕྱེ་བའི་ཐབས་བྱེད།ཐོག་མར་སྦྲ་ཕུབ་དུས་ཕུགས་ནས་མར་ཕུབ་པ་ཡིན་ལ་དེ་ཡང་དང་པོ་ཕུགས་ཆོན་ཡོར་འཁྱོག་མེད་པར་དྲང་མོར་འཐེན་ཏེ་ཕུར་བའི་སྐེ་ལ་བཏགས་ནས་ས་ལ་བརྡབས་ཤིང་ནང་གི་ཀ་ར་ཐོག་མ་དེ་གྱེན་དུ་འགེར་ཞོར་ཆོན་ཆེན་གཡས་གཡོན་གཉིས་རིམ་གྱིས་འཐེན་ཏེ་ཕུབ་པ་ཡིན་ལ།ཐོག་མར་ཕུགས་ཆོན་འཐེན་སྐབས་ཕྱུགས་ལ་གོད་ཁ་དང་མི་ལ་ན་ཚ་མི་ཡོང་བའི་སྨོན་ལམ་འདེབས་པ་དང་རྟེན་འབྲེལ་གྱི་ཆེད་དུ་ཀ་འགོ་དང་སྦྲ་ཁ་ལ་མར་སྐུད་པ་སོགས་ཀྱི་སྲོལ་ཡོད།ཕྱི་ཡི་ཀ་ར་ཡང་ཆོན་ཆེན་ལ་འགེར་བ་མ་གཏོགས་ཆོན་ཆུང་ལ་འགེར་སྲོལ་མེད།སྒོ་འཚང་དང་ཕུགས་འཚང་གཉིས་ནི་རེ་བ་སྲབ་མོ་གྱེན་དུ་གཏོང་བ་ཡིན་ནོ།།དེ་ཡང་སྦྲ་ཡི་སྒོ་སྟེང་དང་ཕུགས་སྟེང་ལ་སྒྲོལ་མ་དང་གདུགས་དཀར་སོགས་ཀྱི་དར་འདོགས་པའི་ལུགས་སྲོལ་ཡོད་ཅིང་དེ་ནི་གཙོ་བོ་ཕྱུགས་ཀྱི་གོད་ཁ་སོགས་འགོག་ཆེད་ཡིན་ཞེས་བཤད་སྲོལ་ཡོད་དོ།།